Coğrafiyanın Azərbaycanın iqtisadi inkişafına təsiri

***Azərbaycan Respublikası Prezidenti yanında Dövlət İdarəçilik Akademiyası***

***İnzibati İdarəetmə fakültəsi***

***Qrup: Db201***

***Əlixanova Fatimə və Alıyev Elvin***

[***alixanziyad@gmail.com***](mailto:alixanziyad@gmail.com)[***elvisheyhey@gmail.com***](mailto:elvisheyhey@gmail.com)

# Xülasə

Keçdiyi uzun tarixi dövr ərzində Azərbaycanın iqtisadi və sosial inkişafına bir sıra amillər təsir etmişdir: ictimai münasibətlər, müharibələr, iqtisadi böhranlar, ekologiya, kənar təsirlər, institutlar və s. Bu məqalədə vacib amillərdən biri olan coğrafiyanın Azərbaycanın qədim dövrlərdən indiki dövrə qədər inkişafına təsiri izah olunmuşdur. Məqalədə Azərbaycanda təşəkkül tapmış mövcud sosial-iqtisadi vəziyyət ilə təbii-coğrafi amillərin əlaqəsi elmi dəlillərlə əsaslandırılmış, coğrafi determinizmin irəli sürdüyü bir sıra fikirlər analiz edilmişdir. Qədim dövrdə coğrafi şəraiti izah edərkən sadalanan amillərin təsirinin ibtidai insanlar üzərində təsirinin sonrakı dövrlərə nisbətən daha qabarıq olması bu dövrə xüsusi diqqət ayırmağımıza əsas olmuşdur. Məqalənin birinci hissəsində mövcud tarixi faktlara istinad edilərək qədim dövründə bölgədə mövcud vəziyyət, təbii amillər, flora və fauna, landşaft, iqlim, sosial-iqtisadi durum və həyat şəraiti təsvir edilmişdir. İkinci hissə Azərbaycanın müasir dövrdə geo-iqtisadi inkişafını özündə ehtiva edir. Məqalənin üçüncü hissəsində biz coğrafi mövqeyin əhəmiyyətinin azalması şəraitində ölkəmizdə baş verən iqtisadi proseslərin mənzərəsini təsvir etməyə, yaranmış mənfi halların qarşısını almaq üçün görülən işlərdən söz açmağa və bir sıra həll yolları təklif etməyə çalışmışıq.

# Abstract

During its long historical period, a number of factors have influenced the economic and social development of Azerbaijan: public relations, wars, economic crises, ecology, external influences, institutions, etc. This article explains the impact of geography, one of the important factors, on the development of Azerbaijan from ancient times to the present day. The article substantiates the connection between natural and geographical factors with the current socio-economic situation in Azerbaijan, analyzes a number of ideas put forward by geographical determinism. In ancient times, when explaining geographical conditions, the influence of the factors listed on primitive people was more pronounced than in later periods, which led us to pay special attention to this period. The first part of the article describes the current situation in the region, natural factors, flora and fauna, landscape, climate, socio-economic situation and living conditions in ancient times, referring to the existing historical facts. The second part covers the geo-economic development of Azerbaijan in modern times. In the third part of the article, we have tried to describe the economic processes taking place in our country in the context of the declining importance of the geographical position, to talk about the work done to prevent negative situations and to suggest a number of solutions.

**Açar sözlər**: Azərbaycan, coğrafiya, iqtisadi və sosial inkişaf, coğrafi determinizm, neo-coğrafi determinizm

**Key words**: Azerbaijan, geography, economic and social development, environmental determinism, neo-environmental determinism

# Giriş

Dünyanın ilk insan məskənlərindən biri olan Azərbaycan əlverişli coğrafi mövqeyə malikdir. Zəngin faydalı qazıntılar, əlverişli iqlim və məhsuldar torpaqlar, flora və faunanın zənginliyi, strateji əhəmiyyəti və s. amillər Azərbaycanın keçmişdə və müasir dövrdə inkişafına təsir etmişdir.

Arxeoloji qazıntılar nəticəsində Azərbaycanın antik tarixində coğrafiyanın təsiri sübut olunmuşdur. Coğrafi determinizm nəzəriyyəsinin müəlliflərindən biri, Pulitzer mükafatı laureatı Jared Diamondun fikrincə, əlverişli iqlim şəraiti, əhliləşdirilməyə yararlı bitki və heyvanların bolluğu, burada ovçu/yığıcı tərzdə yaşayan köçəri insan qəbilələrinin tədricən istehsal təsərrüfatına və oturaq həyat tərzinə keçməsinə, bunun nəticəsində də əhalinin sürətlə artmasına səbəb olmuşdur. Əhalinin artması daha mürəkkəb idarəçilik sistemlərinin və qeydiyyat aparılması üçün yazının, əkinçi və maldarların izafi məhsulları ilə qidalanan və qida istehsal etmək əvəzinə yeni ixtiralar yaradan və insanları müəyyən məqsədlər üçün birləşdirən alimlərin və din xadimlərinin yaranmasına gətirib çıxarmışdır. Onun fikirləri müasirləri tərəfindən tənqid olunmuşdur (A. Özkaya 2020). Buna baxmayaraq, coğrafiyanın tarixdəki təsirini tamamilə inkar etmək yanlış olardı.

Tarixi faktlara əsasən deyə bilərik ki, Azərbaycanda Daş dövrünə aid yaşayış məskənləri bir sıra səbəblərə görə çayların kənarlarında salınmışdır. Mezolit dövründə əhliləşdirilməyə başlanan bitki və heyvanlar Bərəkətli Ayparadan (müasir İraq, Türkiyə, Suriya) Eneolit dövründə Cənubi Azərbaycana yayılmışdır. İstehsal təsərrüfatının yayılması ilə əhali artmaya başlamış, əhalinin artımı cəmiyyətdə təbəqələşməyə və nəhayət dövlətçiliyin yaranmasına gətirib çıxarmışdır. E.ə IX əsrdə yaranmış ilk Azərbaycan dövləti Manna dövrün bir sıra dövlətləri ilə ticarət, sosial, iqtisadi əlaqələr yaratmışdır.

Azərbaycan coğrafi mövqeyinə görə tarixin bəzi dövrlərində güclü imperiyaya çevrilmiş, bəzi dövrlərdə isə işğal altında olmuşdur. Bu işğal dövrlərindən olan Rusiya-Sovet işğalı dövründə Azərbaycan təbii resursları olan neft, təbii qaz, pambıq, ipək və s. istehsalı metropoliyanın maraqlarına uyğun olaraq inkişaf etdirilmişdir.

1991-ci ildə müstəqillik əldə etdikdən sonra Ulu Öndər Heydər Əliyevin və İlham Əliyevin islahatları nəticəsində Azərbaycan coğrafi imkanlarından istifadə etməyə və coğrafi problemlərindən yayınmaq üçün bir sıra layihələr həyata keçirilmişdir.

XXI əsrdə əsas maraq təbii resurslardan insan resurslarına yönəlmişdir. Zaman keçdikcə cəmiyyətlərin inkişafını təyin edən yeni amillərin – insitutlar, identiklik, siyasi-iqtisadi münasibətlər və s. rolunun artması ilə coğrafiyanın təsiri yeni forma almışdır. Artıq bu dövrdə biz dövlətlərin qonşuları ilə əlaqələri, ticarət yollarının olub-olmaması, ətraf mühitə vurulan ziyan və s. amillərdən danışırıq. Təbii resurslarla pis təmin olunan Yaponiya və Cənubi Koreya kimi ölkələrin, resurslarla zəngin bəzi ölkələrdən yüksək inkişaf səviyyəsinə çatması, insan resurslarının önəmini aydın şəkildə göstərir. Azərbaycanda “qara qızılın insan kapitalına” çevrilməsi üçün bir sıra ümidverici addımlar atılmaqdadır.

# I Azərbaycanın tarixi-coğrafi analizi

Külli miqdarda Paleolit abidələrinin tədqiqi nəticəsində təbiətin, insanın və onun maddi mədəniyyətinin inkişafında müşahidə olunan əsas hadisələr arasında sıx qarşılıqlı əlaqələr müəyyən edilmişdir. Azərbaycanda Daş dövrünə aid yaşayış məskənləri çayların (Kür, Köndələnçay, Naxçıvançay, Bolqarçay və s.) kənarlarında salınmışdır. Bunun səbəbi, çay kənarında yerləşən insanların içməli su içərək, burada yetişən yeməli bitkiləri toplayaraq, balıq tutaraq və su içməyə gələn heyvanları ovlayaraq ovçu/yığıcı həyat tərzində yaşaması üçün şəraitin çox əlverişli olmasıdır. Mezolit dövründən etibarən Bərəkətli Ayparada əhliləşdirilmiş bitki və heyvanlar Eneolit dövründə Azərbaycan ərazisinə yayılaraq əsas məşğuliyyət sahəsinə çevrilmişdir.

Eramızdan əvvəl XIII-X minilliklərdə Mezolit dövründən başlayaraq cənubdan (Həsənli, Hacı Firuz, Yanıqtəpə və s.) Bərəkətli Ayparada geniş yayılan əlverişli bitki və heyvanların əcdadları əhliləşdirilməyə başlanmış, lakin əsas məşğuliyyət sahəsinə Eneolit dövründə (e.ə. VI-IV minilliklər) çevrilmişdir. Buna səbəb kimi, Eneolit dövrünə qədər əkinçiliyin nisbətən primitiv daş alətlərlə təmin olunması və ovçu/yığıcı həyat tərzində yaşamaqla müqayisədə daha üstün olmamasıdır. Lakin əkinçiliklə və maldarlıqla məşğul olan qəbilələrin əhalisinin sayının artması və digər ovçu/yığıcı qəbilələrlə əlaqələr nəticəsində onların da bu həyat tərzinə keçməsi istehsal təsərrüfatının dərin kök salaraq sonrakı dövrlərdə daha da inkişaf etməsinə şərait yaratmışdır.

Azərbaycanla Mesopotamiya arasında əlaqələr ilk dəfə Eneolit dövründə (E.Ə. V-IV minilliklər) başlamışdır. Bu dövrə aid Kültəpə, Göytəpə, Piştəlitəpə və s. yerlərdə Şimali Mesopotamiya mədəniyyətinə aid memarlıq nümunələri və qablar Azərbaycanın Üveyd mədəniyyəti ilə əlaqəsini sübut edir (Süleyman Əliyarlı 2009). Həmin dövrdə Azərbaycan və Bərəkətli Ayparada bənzər iqlim şəraitinin olması bu iki bölgədə eyni bitki və heyvanların saxlanmasına imkan yaratmışdır. Kültəpə və Babadərvişdə tapılan noxud qalıqları, vətəni bugünkü Türkiyə olan bu bitkinin Azərbaycanda da becərilməyə başlanması da iqlimin bənzərliyindən qaynaqlanır.

Qafqazda tunc sənayesinin inkişafının başlanğıc mərhələsi Ön Asiya ilə təmasdan keçir. İlk Tunc dövründə Qafqaza müxtəlif biçimli, xüsusən metal əşyalar daxil olur və yaxud onların formaları mənimsənilir (İ. H. Nərimanov 2007). Buna görə də, Qafqazın bir sıra əsas tunc əşya tipləri həm birbirinə, həm də Bərəkətli Ayparada tapılanlara bənzəyir.

İqlimin quraqlaşması nəticəsində əkinçi və maldar əhali dağlıq və dağətəyi ərazilərə köçmüş və burada yerləşən metallardan istifadə edərək metal emalı sahəsində böyük ustalıq səviyyəsinə çatmışdılar. Bunlarla yanaşı, bu dövrdə üzümçülük, şərabçılıq, dulusçuluq və s. sahələrin inkişafı, sənətkarlığın müstəqil sahəyə çevrilməsi nəticəsində daxili və xarici ticarət inkişaf etməyə başladı.

E.ə. II minilliyin sonuna doğru istehsal təsərrüfatı nəticəsində əhalinin kəskin artması, ticarətin inkişafı Cənub-Şərqi Qafqaz - Şimal-Qərbi İran bölgəsinin əmlak bərabərsizlin dərinləşməsinə, nəsli tayfa başçıları və əyanlarının mövqeyinin güclənməsinə, cəmiyyətin sinfi cəhətdən varlılara və yoxsullara bölünməsinə səbəb oldu. Bu dövrə aid qəbirlərdə ölünün yanına qoyulan bəzək əşyaları artıq hakim təbəqənin digərlərindən kəskin fərqlənməsini sübut edir

Bundan sonra E.Ə. III-II minilliklərdə Cənubi Azərbaycanda mövcud olmuş Aratta, Kuti, Lullubi, Turukki və digər tayfa ittifaqları yaranmış və Mesopotamiyada yerləşən Akkad, Babil və Aşşur dövlətləri ilə sıx əlaqə qurmuş, ticarətlə yanaşı müharibələr də aparmışdılar. Bu əlaqələr nəticəsində iqtisadi-mədəni yüksəliş baş vermiş və ilkin dövlət qurumları, bu dövlət qurumları da birləşərək E.Ə. IX əsrdə ilk Azərbaycan dövləti olan Manna dövləti yaranmışdır.

Yuxarıda sadalanan amillərin təsiri nəticəsində Azərbaycanda dövlətçilik ənənələri şimala nisbətən cənubda daha erkən yaranmışdır. Manna dövləti bir müddət Aşşur dövləti ilə müharibələr aparmışsa da, uzun müddət bu regional güclə müttəfiqlik etmişdir. Jared Diamond “Collapse” (Çöküş) əsərində sivilizasiyaların çöküşünün 5 səbəbindən biri kimi qonşu ölkələrin güclənməsi və zəifləməsinin həmin ölkənin tənəzzülünə təsir edə biləcəyini qeyd etmişdir. Güclənmiş Midiya dövlətinin E.Ə. 605-ci ildə zəifləmiş Aşşur dövlətini məğlub etməsinin ardından 15 il sonra, E.Ə. 590-cı ildə Manna dövləti də süqut etmişdir.

Bərəkətli Ayparada baş verən iqlim dəyişmələri və münaqişələr, tədricən gücün İrana (Midiya, Əhəməni imperiyası) və Makedoniyalı İsgəndərin yürüşləri ilə Avropaya keçməsilə nəticələnmişdir.Makedoniya İmperiyasının parçalanmasından sonra yaranan Atropatena və Albaniya dövlətləri də coğrafi şəraitin və qonşuları ilə münasibətlərin təsirinə məruz qalmışdılar. Bu təsirə Hellenizm (yunan) mədəniyyətinin İsgəndər yürüşləri ilə yayılması, Roma və Parfiya arasında hakimiyyət uğrunda getmiş müharibələr, Şimaldan gələn Alan tayfalarının yürüşləri misal göstərilə bilər.

# II Azərbaycan Respublikasının iqtisadi-coğrafi mənzərəsi.

Müasir dövrdə 86,6 km² ərazidə yerləşən Azərbaycan Respublikası şimalda Rusiya Federasiyası ilə (391km), qərbdə Gürcüstan Respublikası (471km), cənub-qərbdə Ermənistan Respublikası (1007), cənubda İran İslam Respublikası (765km), cənub-qərbdə Türkiyə Respublikası (13km), Şərqdə isə Xəzər dənizi ilə (713km) əhatə olunmuşdur. Xəzər dənizi ilə Azərbaycan, Rusiya, Qazaxıstan, Türkmənistan və İranla gəmi-bərə yolu vasitəsilə əlaqə saxlamaq imkanlarına da malikdir. Abşeron Arxipelaqında yerləşən Pirallahı adaları, Bakı Xərə-Zirə, Gil, Səngi-Muğan, Zəmbil adaları Azərbaycana aiddir.

Azərbaycan tarix boyu malik olduğu təbii-coğrafi mövqeyin avantajlarından tam mənası ilə istifadə edə bilməmişdir. Nəzərə alsaq ki, bir dövlətin güclü və yüksək inkişaf etmiş iqtisadiyyata malik olması çox mürəkkəb prosesdir və uzunmüddətli dövr tələb edir, bu baxımdan Azərbaycanın bəxti o qədər də gətirməmişdir. 1991-ci il 18 oktyabrda müstəqillik əldə edənə qədər müstəmləkə şəraitində olan, digər tərəfdən ərazisinin 20%i uzun müddət işğala məruz qalmış ölkə uzun müddət bu dövrün travmalarından qurtulmağa çalışmaqla məşğul olmaq məcburiyyətində qalmışdır. Lakin o da bir faktdır ki, müstəmləkə dövründə bir çox iqtisadi əsaslara sahib olmaq şansı da qazanmışdır. Bu dövrü mərhələlər şəklində göstərək:

**1-ci dövr:** 1900-cü ilə qədərki dövrü əhatə edir. Bu dövrdə Azərbaycan əsasən aqrar imkanlara malik idi, ölkənin əsas istehsal vasitələri kənd təsərrüfatı hesab edilirdi və bu da şəxsi təsərrüfatlarda cəmləşmişdi. Qismən də yüngül və yeyinti sənayesi inkişaf etmişdi.Bununla belə neft emalı artmağa,istifadəsi genişlənməyə başlamışdı. Həmin dövrdə Azərbaycanın xarici ölkələrlə iqtisadi əlaqələri var idi və bu ölkələrə yüngül sənaye məmulatlarından-yun, xalça, ipək parça , yeyinti sənayesi məmulatlarından isə kürü ixrac edilirdi.

**2-ci dövr** 1900-1940-cı illəri əhatə edir. Bu dövrdə ölkə neft hasilatına görə dünyada qabaqcıl ölkələrdən birinə çevrildi və Xəzərin şelf zonasının istismarına başlanıldı. Quruda da neft yataqlarının kəşfi ilə neft hasilatının artması nəticəsində həm ölkəyə xeyli miqdarda gəlir gəldi, həm də neft-mədən emalı avadanlığının istehsalına təlabatın artmasına səbəb oldu. Nəticədə Azərbaycanda həmin dövrdə (1920) neft-maşınqayırma sənayesi inkişaf etdi, qismən də bu avadanlıqların xaricə ixracı baş tutdu. Nəticədə Azərbaycan aqrar ölkədən aqrar-sənaye ölkəsinə çevrildi.

**3-cü dövr** 1940-1990-cı illəri əhatə edir. Bu dövrdə neft maşınqayırması ölkənin əsas ixtisaslaşmış sahəsinə çevrildi, habelə, digər təsərrüfat sahələrinin inkişafına da şərait yarandı. Gəncədə Alüminium zavodu, Daşkəsəndə dəmir filizi hasilatı və saflaşdırılması zavodu inşa edildi, Sumqayıtda Boru-prokat və Sintetik Kauçuk zavodları işə düşdü. Mingəçevirdə və digər bir neçə rayonda Su Elektrik Stansiyaları, Bakıda "Bakı məişət kondisionerləri zavodu" fəaliyyətə başladı. Bununla yanaşı yeni ixtisaslı kadrlara ehtiyac artdığı üçün peşə hazırlığı və təhsil ön plana çəkilməyə başladı.

**4-cü mərhələ** 1991-ci ildən sonrakı mərhələni əhatə edir. Bu dövrdə SSRİ-nin dağılması ilə zəifləyən neft sənayesi yenidən quruldu. 1994-cü il sentyabrın 20-də Azərbaycan Respublikası ilə dünyanın 20-dən artıq ölkəsi arasında əsrin müqaviləsi bağlandı. Bu dünyaya inteqrasiyaya səbəb oldu. Bazar iqtisadiyyatı münasibətlərinin inkişafına münbit şərait yaratdı və xarici ölkələrdən Azərbaycana investisiya cəlb olundu. Bu dövrdə istifadəyə verilmiş "Bakı-Novorossiysk" boru kəməri şimal istiqamətində və oradan Qara dənizə doğru, "Bakı-Tblisi-Supsa" boru kəməri qərb istiqamətində və oradan Qara dəniz vasitəsilə Avropaya qədər, "Bakı-Tiblisi-Ceyhan" boru kəməri ilə Aralıq dənizinə qədər, "Bakı- Tbilisi-Ərzurum" qaz kəməri ilə, TANAP layihəsi Trans-Anadolu qaz dəhlizi və TAP kayihəsi Yunanıstandan Adriatik dənizini keçərək İtaliyaya doğru dövlətimizin iqtisadi-coğrafi qüdrətini və eyni zamanda iqtisadi gəlirləri artırdı.

Digər tərəfdən, danılmaz faktdır ki, müasir dövrdə coğrafi mövqe həm də hər bir ölkənin tranzit əhəmiyyətini müəyyən edir. Tarix boyu müşahidə edilmişdir ki, nəqliyyat qovşaqları üzərində yerləşən məskənlərin iqtisadi gücü daha çox olur. Bu baxımdan baxmayaraq ki Azərbaycan geniş bir ərazidə (1007 km Ermənistanla sərhəd) qurudan və hava məkanından nəqliyyat əlaqələri saxlamaq imkanlarından məhrumdur, bu ölkəmizin tranzit əhəmiyyətinə qarşısıalınmaz xələl gətirə bilməmişdir. " Bakı-Tiblisi-Qars" dəmiryolu xətti qərb və şərq istiqamətində ölkənin tranzit əhəmiyyətini qoruyur. Şimal-cənub istiqamətində avtomobil yolları ölkənin nəqliyyat qovşağı olma alternativləri ilə iqtisadi gəlirlərinə müsbət təsir edir. Bundan əlavə Xəzər dənizi ətrafında yerləşən ölkələrlə Azərbaycan təkcə Xəzər dənizinin dibinin bölüşdürülməsi və bioloji müxtəlifliyin istifadəsi məsələsini deyil, həm də tranzit imkanlarını müəyyən edir və reallaşdırır. Gəmi-bərə nəqliyyatı vasitəsilə yük, sərnişin daşınması və digər nəqliyyat-logistika əməliyyatları həyata keçirilir. Bundan əlavə Xəzər dənizi - Qara dəniz - Baltik dənizi arasında regional əməkdaşlıq üzərində iş gedir. Bu layihənin gerçəkləşməsi layihədə iştirak edən ölkələrin iqtisadi imkanlarının daha da artmasına gətirib çıxaracaq.

# III Azərbaycan Respublikasının iqtisadi-coğrafi mövqeyinə mənfi təsir edən amillər və onların aradan qaldırılması üçün görülən tədbirlər

Azərbaycanın iqtisadi-coğrafi mövqeyini əlverişsiz edən səbəblər isə Xəzər dənizi vasitəsilə okeana birbaşa çıxışın olmaması, Naxçıvan MR ilə birbaşa quru sərhədlərimizin olmaması, Ermənistan ilə sərhəd zonasının yararsız olmasıdır. Nəzərə alsaq ki, müasir dövrdə ölkələrin taleyini həm də onun iqtisadi qüdrəti həll edir, o zaman tarixi-coğrafi təsirlərin iqtisdiyyata təsirinin azaldılması istiqamətində addımların atılması olduqca vacib amildir. Bu baxımdan Azərbaycan əsas diqqəti nəqliyyat-iqtisadi əhəmiyyətli avtomobil yolları və dəmir yolu xətlərini əhatə edən Zəngəzur dəhlizində layihələrə yönəldib. Bu Azərbaycanın tarixi torpaqları olan Qarabağ bölgəsi və ətraf rayonların uzun sürən işğal dövrünün sonu, 44 günlük müharibədə qələbədən sonra bölgədə yeni nəqliyyat sayəsində iqtisadi canlanmanın baş verməsi deməkdir. Müharibədən sonrakı dövrdə cənab Prezident İlham Əliyevin dəfələrlə ön plana çəkdiyi Zəngəzur dəhlizi layihəsinin həyata keçirilməsi nəticəsində nəinki işğal dövründə bağlanan bütün nəqliyyat xətləri yenidən açılacaq, Azərbaycanla Naxçıvan arasında dəmiryol nəqliyyatı bərpa ediləcək, eyni zamanda Azərbaycan qatarla fasiləsiz İrana, Ermənistana, Türkiyəyə, Naxçıvana çata biləcək. Bundan əlavə Rusiya da bu dəhliz vasitəsilə Ermənistan, İran, Türkiyə ilə əlaqələrini artıra və yaxşılaşdıra biləcək.

Nəqliyyat əlaqələrinin təkmilləşməsi ölkənin ixrac məhdudiyyətlərini azaldır və yeni imkanlar açır. Azərbaycanın bütün ixracının 91%-i neft-qaz sektorunun payına düşür. Bu vəziyyət təbii-coğrafi üstünlüyün göstəricisi olsa da, iqtisadi baxımdan ölkə iqtisadiyyatının neft-qaz sektorundan həddən artıq asılı olması deməkdir. Bu baxımdan ölkənin təbii-coğrafi imkanlarının önə çəkilməsi, qeyri-neft sektoruna diqqətin artırılması vacibdir. Bu sahədə Azərbaycan hələlik nümunəvi sistemə malik deyil, lakin çox mühim işlər görülməkdədir. Xüsusilə postpandemiya dövründə kənd təsərrüfatı, texnologiya yönümlü məhsulların istehsalı və ixracı məsələsi daha çox diqqət mərkəzinə çevrilmişdir. Azərbaycanın aqrar imkanları bir çox kənd təsərrüfatı məhsullarının istehsalına imkan verir. Hal-hazırda ixrac edilən kənd təsərrüfatı məhsulları siyahısında pambıq mahlıcı birinci yerdə dayanır. İkinci yerdə isə qabığı təmizlənmiş meşə fındığıdır. Kənd təsərrüfatının inkişafı üçün hır cür şəraitə malik olan Respublikamızda yaxın illərdə bu sahənin sürətli inkişafını müşahidə edəcəyik.

Bundan əlavə Respublikada mövcud enerji ehtiyatlarının səmərəli istifadəsi də vacib məsələlərdəndir. Alternativ enerji imkanlarının mövcudluğu bu sahədə Respublikanın əlverişli təbii-coğrafi imkanlarının düzgün istifadəsi və ekolji məsələləri də göz önünə gətirir. Yaxın zamanlarda bu istiqamətdə çox vacib işlər görülməsi nəzərdə tutulur. İşğaldan azad edilmiş ərazilərdə 2025-ci ilədək 8 meteoroloji, 1 radiometeoroloji, 11 hidroloji, 4 radioekoloji, 2 hava keyfiyyəti üzrə kompleks avtomatik ölçmə stansiyaları və 1 aerozond stansiyasının quraşdırılması nəzərdə tutulub (“Azərbaycan” qəzeti). Həmçinin su ehtiyatlarının qiymətləndirilməsi məqsədilə 10 çay üzərində 11 hidroloji avtomat stansiyanın qurulması işlərinə başlanılıb.

Təəssüflə qeyd etmək lazımdır ki, hal-hazırda işğaldan azad edilmiş bölgələrimizdə ekoloji vəziyyət heç də ürəkaçan deyil. İşğal dövründə meşələrdə və yaşıllıq massivlərində qəsdən törədilmiş yanğınlar nəticəsində bitki örtüyü, münbit torpaq qatı və canlı aləm məhv edilib. Xüsusi qoruma statusu olan, unikal təbiət abidələri siyahısına daxil edilmiş, minillik qədim ağacların qəsdən kəsilib, yol kənarlarındakı meyvə ağaclarının yandırılıb, eyni zamanda yaşayış məskənləri, evlər, tarixi abidələr məhv edilib. Ermənistan ərazisindən keçərək Azərbaycana axan bir çox çayların ekoloji durumu olduqca acınacaqlıdır. Bu çaylara Ermənistan tərəfindən çirkab, zibil, zavod və fabriklərin tullantıları, bir çox zəhərli maddələr axıdılır və istifadəyə tam yararsız hala salınır. Sərhədə yaxın zonada fəaliyyət göstərən "Mestamor" AES region üçün təhlükə mənbəyidir. Oradan axıdılan zəhərli maddələr, köhnəlmiş, yararsız bir çox məhsullar sahilboyu ərazidə bitki-torpaq ehtiyatını məhv edir, canlılar tələf olur, insanlar isə cürbəcür xəstəliklərə yoluxur və xərçəng xəstəliyinə düçar olurlar. Nəzərə alsaq ki, ekoloji problemlər bütün dünyanın marağındadır, o zaman deyə bilərik ki, Ermənistan qoşulduğu beynəlxalq qurumların transsərhəd çayları ilə bağlı razılaşmasını ciddi şəkildə pozur. Bu həm də BMT-nin "dayanıqlı inkişaf konsepsiyası"na ziddir. Bütün dünya ölkələri "yaşıl iqtisadiyyat", "yaşıl təsərrüfat", "yaşıl ölkə" layihələrini həyata keçirilməsi üçün çalışarkən təbiətə, canlılara və insanlara göstərilən bu münasibət qəbuledilməzdir.

Azərbaycan Respublikasında növbəti onillik üçün sosial-iqtisadi inkişafın Beş Milli Prioriteti müəyyən edilib. Həmin prioritetlərdən 5-cisi "təmiz ətraf mühit və "yaşım artım "ölkəsi" adlanır. Dünyada atmosferə, torpağa, hidrosferə buraxılan tullantılar, xüsusilə qlobal istiləşmə və iqlim dəyişikliyinə səbəb kimi qiymətləndirilən karbondioksid və ya istixana qazları ənənəvi enerji növlərindən əmələ gəlir. Bərpaolunan enerji mənbələrinin inkişafı təmiz ətraf mühit üçün zəruridir. Prezident İlham Əliyev yerli televiziya kanallarının birində müsahibə zamanı növbəti illərdə Azərbaycanda bərpaolunan enerji sektorunun geniş inkişafının anonsunu verdi və müsahibədən 1 gün sonra 240 MVt gücündə "Xızı-Abşeron" külək elektrik stansiyasının təməlqoyma mərasimi keçirildi. Daha sonra Qaradağ Günəş Elektrik Stansiyasının inşasına başlanıldı. Hal-hazırda Xəzər dənizinin bərpaolunan enerji potensialının reallaşdırılması perspektivləri gündəmdədir. Müasir dövrdə neft-qaz ixracı ilə lider olan Respublikamızın yaxın gələcəkdə bərpaolunan enerji mənbələrindən alınmış elektrik enerjisinin də əsas ixracatçılarından birinə çevrilməsi planlaşdırılır. Bundan əlavə fabrik, zavod və digər emal müəssisələrinin tullantılarının minimuma endirilməsi, təkrar istehsalın imkanlarından maksimum istifadə edilməsi, ekoloji təhlükəsiz vasitələrin tətbiqi də vacib məsələlər kimi nəzərdən keçirilir. Bu nöqteyi nəzərdən, Sumqayıt şəhərində görülən işlər təqdirəlayiqdir. SSRİ dövründə bir çox zərərli tullantıları olan zavodları özündə cəmləşdirən Sumqayıt müstəqillik əldə edildikdən sonra belə uzun bir müddət "ekoloji bəla mərkəzi" idi. Bu gün isə görülən tədbirlər sayəsində "yaşıl iqtisadiyyat"ın bir çox tələblərinə cavab verən, ekoloji təmiz, eyni zamanda yenə də yüksək sənaye potensialına malik olan, turizm əhəmiyyətli şəhərə çevrilmişdir.

Təbii-coğrafi baxımdan Azərbaycan Respublikası zəngin turizm potensialına da malikdir. Qədim tarixi, mədıniyyət ocaqları, iqlim, relyef, rekreasiya imkanları, milli xüsusiyyıtlər və mədəni müxtəliflik turizm üçün bir çox imkanlar yaradır. Hal-hazırda turizm sektoru iqtisadi cəhətdən ölkənin əsas gəlir gətirən sahələrindən biri olmasa da, sürətlə inkişaf etməkdədir. Xüsusilə son zamanlarda əzəli mədəniyyət beşiyi sayılan Qarabağ bölgəsinin – Şuşa və Suqovuşanın turizm potensialından istifadə məsələsi gündəmdədir. Prezident İlham Əliyevin tapşırığına əsasən Suqovuşanda turizmin inkişafı konsepsiyası hazırlanmış və konsepsiyanın həyata keçirilməsi üçün işlər başladılmışdır. Görülən işlərin sonunda Suqovuşan mühim turizm məkanına çevriləcəkdir. Bütün bunlar növbəti onillikdə ölkənin sosial-iqtisadi inkişafına dair beş Milli Prioritet məsələdən biri olan 4-cü bənd - " işğaldan azad edilmiş ərazilərə böyük qayıdış" əsasında həyata keçirilir. Bu məsələlərdən 3-cüsü isə "rəqabətli insan kapitalı və müasir innovasiyalar məkanı" adlanır.

Biz məqaləmizdə Azərbaycan Respublikasının iqtisadi-coğrafi imkanlarını nəzərdən keçirdiyimiz üçün, Respublikada mövcud insan kapitalının təhlilindən yan keçə bilməzdik. Çünki danılmaz faktdır ki, müasir dövrdə rəqabətli iqtisadiyyat məhz yaradıcı və innovativ cəmiyyətlər tərəfindən qurulur. Çox maraqlıdır ki, iqtisadi-coğrafi şərait insanları, insanlar isə iqtisadi-coğrafi şəraiti formalaşdırır.

Respublikamızın ərazisində 10 milyondan artıq əhali yaşayır. Onlardan 76%-i mütləq hündürlüyü 500 m-ə qədər olan ərazidə məskunlaşıb. 54% əhali şəhərdə,46% isə kənddə yaşayır. Milli etnik tərkibi rəngarəngdir. Savadlılıq səviyyəsi BMT-nin elan etdiyi reyting cədvəlində 78-ci yerdədir. Əhalinin 68%-i əmək qabiliyyətlidir.

Müasir dövrdə ictimai həyatın bütün sahələrində yeni dünyagörüşlü, savadlı, innovativ kadrların, xüsusilə gənclərin fəaliyyətinə ehtiyac duyulur. Azərbaycan əhalisi kifayət qədər intellektual potensiala malikdir. Nəsillər bir-birini əvəz etdikcə, yeni sistemlər formalaşdıqca insan kapitalına verilən yeni məna, ondan olan gözləntilər də dəyişir. Bu səbəbdən məlum məsələdir ki, ölkəmizdə yeni ixtisaslı, yaradıcı, innovativ gənc nəsil formalaşdırmaq və mövcud rəqabət mühitinə uyğunlaşmaq üçün bu prosesi davamlı təşkil etmək lazımdır. Dünya çox sürətlə yenilənir, rəqəmsal transformasiyalar sayəsində süni intellekt insan kapitalını əvəz etməyə başlayıb. Belə bir şəraitdə Azərbaycanın öz kadr bankını yeniləməsi vacibdir. Bu sahədə bir sıra addımlar da atılır. Belə ki, həm yerli ali məktəblərdə müxtəlif sferalarda çalışacaq mütəxəssislərin hazırlığına cavabdeh olan ali məktəblətin tədris proqramları dünya standartlarına uyğunlaşdırılır, həm də xarici ölkələrin nüfuzlu universitetlərində təhsil alan azərbaycanlı tələbələrin sayı artır. Bu sahəyə dövlətin xüsusi marağı vardır və ildən-ilə bu proses sadələşdirilir və yeni imkanlar yaradılır.

# Nəticə

İstər tarixi, istər sosial, istərsə də təbii şərait baxımından yanaşsaq deyə bilərik ki, Azərbaycan bu gün geniş potensial imkanlara malik qüdrətli bir dövlətdir. Təbii-coğrafi resurslarla zəngin olan Azərbaycan həm də tarixi-sosial vəziyyətin nəticəsi olaraq ərazisində milli, dini, irqi, mədəni müxtəlifliyə malik multikultural bir ölkədir. Daha öncə sosial-iqtisadi inkişaf üçün bu cür müxtəlifliyin nə qədər vacib olduğunu qeyd etmişdik. Azərbaycan respublikasında müasir dövrdə əsrlərdən bəri toplanmış bu tarixi təcrübəni yaşatmağa çalışır. Heydər Əliyev tərəfindən Azərbaycan xalqının multikultural dəyərlərinin qorunması və inkişaf etdirilməsi yönündə aparılan işlər bu gün İlham Əliyev tərəfindən uğurla davam etdirilir. Müşahidə edilən sosial-iqtisadi nailiyyətlər, siyasi uğur, tolerant həyat şəraiti və multikultural dəyərlər qarşıdakı mühim məqsədlərə çatmaq üçün yeni baxış bucağı müəyyən edir.

Müasir dövrdə iqtisadiyyatın coğrafiyadan asılılığının azaldığının şahidi oluruq. Bunun səbəbi iqtisadiyyatın texnoloji tutumluluğunun artmasıdır. Bu səbəbdən ölkəmizdə dünyada gedən sürətli texnoloji tərəqqiyə çevik uyğunlaşmaqla texnoloji ixrac məkanına çevrilmək üçün perspektivlər yaradılmalı, elmtutumlu və yüksək gəlir yaradan orta və yüksək texnoloji sahələrin inkişafı təmin edilməlidir. Digər tərəfdən keyfiyyətli səhiyyə və sağlam həyat tərzi hesabına əhalinin orta ömür müddətinin artımına nail olunmalıdır.

Dünyada artan rəqabətə davam gətirə bilmək üçün iqtisadiyyatın uzunmüddətli inkişafı əsas məsələ kimi müəyyənləşməli və güclü təhsilə arxalanmalıdır. Bu səbəbdən təhsil vasitəsilə insan kapitalının milli sərvətdə iştirak payı davamlı şəkildə artırılmalıdır. Təhsil sistemi gənc nəsli rəqəmsal texnologiyalar dövrünə hazırlamalı, "ömür boyu təhsil"ə xüsusi önəm verilməlidir. Kadr hazırlığı bazarın tələbinə uyğunlaşdırılmalı, mütəxəssislər hazırlanmalıdır.

Müasir geo-texnoloji rəqabət şəraitində coğrafi məkan anlayışı yeni məna daşıyır. Bu baxımdan Azərbaycan Respublikası hazırki dövrdə coğrafi mövqeyinin perspektivlərindən yararlanan, yeni bərpa edilmiş ərazi bütövlüyü şəraitində yaranmış iqtisadi imkanlara qucaq açan qalib bir dövlətdir.

# İstifadə olunmuş ədəbiyyat və saytlar

Azərbaycan tarixi. Yeddi cilddə. I cild (Ən qədimdən - b.e. III əsri). Bakı. "Elm". 2007. 520 səh. + 40 səh. illüstrasiya.

Azərbaycan Tarixi Atlası. Bakı Kartoqrafiya Fabriki. 2011. 55 səh.

Azərbaycan Tarixi. Bakı.”Çıraq”. 2009. 872 səh.

Tüfek, Mikrop ve Çelik. Jared Diamond. “Pegasus” . İstanbul. 2018. 609 səh. + 32 səh. Illüstrasiya.

Çöküş. Jared Diamond. “Pegasus” . İstanbul. 2019. 720 səh. + 24 səh. Illüstrasiya.

"Coğrafya Kaderdir" Lafı Ne Kadar Bilimseldir? Coğrafya, Gerçekten Kader mi?. Ahmet Özkaya. evrimagaci.org. 2020

Azərbaycan Milli Ensiklopediyası

İqtisadi artım. Vüsal Ə. Qasımlı. Bakı. “AzPrintMMC”. 2021. 234 səh.

President.az

Ereforms.gov.az

Report.az

Agro.gov.az

Tourism.gov.az

Nk.gov.az

Realtv.az

Azerbaijan.az

Yap.org.az

Yeniazerbaycan.az